ועדת הכלכלה, כנסת 17, פרוטוקול מספר 606, 2008-06-24 11:00

גלעד ארדן: בוקר טוב.

גלעד ארדן: אני מתכבד לפתוח את ישיבת ועדת הכלכלה.

גלעד ארדן: על סדר היום הצעה לסדר היום שעברה אלינו מן המליאה, בנוגע להחלטת חברת "דן" ביחס לאי הפעלת קווי אוטובוס בשבתות וטיפול משרד התחבורה בעניין.

גלעד ארדן: ההצעה הוגשה במליאה על-ידי חברי הכנסת שמואל הלפרט, אברהם מיכאלי, ניסן סלומינסקי, רן כהן ואופיר פינס-פז.

גלעד ארדן: הנושא חשוב, ואומר בהמשך את עמדתי לגביו, אבל קודם אאפשר למציעים להציג אותו.

שמואל הלפרט: אדוני היושב-ראש, חברת "דן" החליטה לפני מספר חודשים להפסיק הפעלת 9 קווי תחבורה בשבת.

שמואל הלפרט: אגב, לא כי הפכו לשומרי שבת, אלא בשל שיקולים כלכליים.

גלעד ארדן: באיזו עיר?

קריאה: בתל-אביב.

שמואל הלפרט: התפרסם שחברת "דן" החליטה להפסיק הפעלת 9 קווים בשבת בשל חוסר כדאיות כלכלית, בשל הרצון של הנהגים להיות בחיק משפחתם בשבת.

שמואל הלפרט: אמר אפילו מנכ"ל חברת "דן", שעובדי "דן" למרות שמקבלים בשבת שכר גבוה בהרבה לא מעוניינים לעבוד בשבת.

שמואל הלפרט: יש גם אנשים כאלה, שגם אם אינם שומרי שבת רוצים לבלות בחיק המשפחה ולא רוצים לחלל שבת.

גלעד ארדן: רוצים לנסוע לשפיים לעשות קניות.

גלעד ארדן: לא רוצים לעבוד.

רן כהן: במקום לנסוע באוטובוס אחד נוסעות 20 מכוניות פרטיות.

שמואל הלפרט: וגם לא היו נוסעים באותם קווים.

שמואל הלפרט: אבל למרבה הפלא משרד התחבורה, משרד ממשלתי שאמור להיות הראשון ששומר על חוקי המדינה, לשמור על חוק שעות עבודה ומנוחה, אמר שהוא מחייב את "דן" להמשיך ולהפעיל את הקווים האלה.

שמואל הלפרט: אני חייב לומר שתמוה מאוד בעיניי שמשרד ממשלתי מכריח אנשים לעבוד בשבת בניגוד לחוקי המדינה, לחוק שעות עבודה ומנוחה.

שמואל הלפרט: אישית אני לא יודע אם חברות "דן" ו"אגד" שמפעילות קווי תחבורה בשבת בקווים מסוימים, שממשיכות להסיע אנשים אחרי כניסת השבת ולפני יציאת השבת, אם יש להן היתר עבודה בשבת.

שמואל הלפרט: אני מקווה שנציגי "דן" יענו לנו תשובות בנושא הזה.

שמואל הלפרט: אבל אני רוצה לשאול בעיקר את משרד התחבורה.

שמואל הלפרט: אינני יודע אם יש כאן נציג של משרד התחבורה.

שמואל הלפרט: משרד התחבורה הצהיר מעל במת הכנסת לפני כמה חודשים, ואני רוצה לצטט, ש"הוא נגד חילולי שבת ומשרדו פועל למנוע חילול שבת".

שמואל הלפרט: את זה אמר במסגרת תשובה לשאילתה של חבר הכנסת ליצמן.

שמואל הלפרט: הוא אמר שבעיקרון משרד התחבורה נגד חילול שבת.

שמואל הלפרט: איך ההצהרה הזאת של שר, שאומר שהוא נגד חילול שבת, מתיישבת עם ההוראה להכריח את חברת "דן", שאומרת כי בשל כל מיני סיבות היא לא רוצה להפעיל קווים מסוימים, לחלל שבת ולגרום לחילול שבת של עשרות ומאות עובדים בשבתות, כאשר אנשים לא מעוניינים בזה, כאשר אין צורך בזה, אין נוסעים, פשוט חילול שבת לשמו?

שמואל הלפרט: תודה רבה.

אברהם מיכאלי: אדוני היושב-ראש, הנושא הוצג על-ידי חבר הכנסת הרב הלפרט.

אברהם מיכאלי: מה שהפריע לנו כאן הוא ההתערבות של משרד התחבורה לאכוף על "דן", כביכול בטענה שאם חברת "דן" תפסיק את נסיעת האוטובוסים זה הפרת הסטטוס קוו.

אברהם מיכאלי: מצד אחד, אנחנו לא פותחים היום דיון בסוגיית הסטטוס קוו.

אופיר פינס-פז: הסטטוס קוו – זה החלטה שאתם רציתם לפתוח.

שמואל הלפרט: אגב, מאז קום המדינה הסטטוס קוו היה היעדר תחבורה ציבורית בשבת, פרט לחיפה שהיא עיר מעורבת.

שמואל הלפרט: כבר 60 שנים הסטטוס קוו היה שאין תחבורה ציבורית בשבת.

רן כהן: וגם שבתל-אביב האוטובוסים מתחילים לנסוע בשבת אחר-הצהרים ולא רק בערב אחרי צאת השבת, וכאן יש שינוי.

אברהם מיכאלי: הסוגייה שעלתה כאן היא התערבות המדינה בסוגייה דתית, כך זה יוצא.

אברהם מיכאלי: המדינה בעצם אומרת לחברת "דן": עליכם להמשיך להפעיל את קווי האוטובוס בשבת בניגוד לשיקולים כלכליים ובניגוד לעמדה המקצועית שלכם כחברה כי כאן אני קובעת איזה סטטוס קוו חדש שבעצם לא היה.

אברהם מיכאלי: לכן נזעקנו ואמרנו: לא ייתכן שהמדינה תתן דחיפה לחברת "דן" לעשות דבר שכחברה היא לא מעוניינת לעשות, ובוודאי כאשר מאחורי ההחלטה הזאת של חברת "דן" לא עומדים שיקולים דתיים.

אברהם מיכאלי: המדינה לא צריכה להתערב לחברת "דן" ולהכריח אותה לעשות את זה.

ניסן סלומינסקי: לאחר הרבה מאוד דיונים החליטה המדינה בחוק-יסוד שאופיה של המדינה יהיה יהודי ודמוקרטי.

ניסן סלומינסקי: במה מתבטא אופיה היהודי של המדינה?

ניסן סלומינסקי: הוא לא מתבטא בכך שאני אכנס לביתו של ידידי חבר הכנסת אופיר פינס-פז ואתחיל לעשות שם סדר ולהכתיב לו מה לעשות.

אברהם מיכאלי: הוא דוקא שומר כשרות.

אופיר פינס-פז: אבל סדר אתה תמיד מוזמן לעשות ...

ניסן סלומינסקי: הביטוי לאופיה היהודי של המדינה מצטמצם בחלק הציבורי, ופרט לעניין גיטין וגירושין מתבטא בעיקר בשבת, השבת הציבורית.

ניסן סלומינסקי: לאחר דיונים רבים מאוד נקבע מה שנקרא הסטטוס קוו המקודש, שקבע את ההסדר שאדם פרטי יכול לנסוע בשבת ואילו המדינה והגופים הציבוריים לא נוסעים בשבת, פרט לחיפה.

ניסן סלומינסקי: דרך אגב, בגלל החריג של חיפה לא נחתם אז הסכם כולל על השבת, שלימים ניסו להחזיר אותו דרך עבודת חבר הכנסת לשעבר נחום לנגנטל ואחרים, כי הרבנים אמרו שהם לא יכולים לחתום על הסכם שבו נותנים היתר למקום מסוים לפעול בשבת, בגלל חיפה.

ניסן סלומינסקי: ייתכן שרבים מהם מצטערים, ואולי לא, כי אולי אז אפשר היה להגיע להסדר אחר, אבל לא משנה.

ניסן סלומינסקי: במציאות נקבע סטטוס קוו, שקובע כי בכל הקשור לתחבורה הציבורית לא נוסעים בשבת, וזה מכובד.

גלעד ארדן: לא הבנתי איך חיפה מנעה השגה של הסכם.

ניסן סלומינסקי: רצו לעשות אז הסכם מן הסוג הזה, לפיו בכל הארץ לא נוסעים בשבת.

ניסן סלומינסקי: מאחר ובהסכם היה צריך לבוא לידי ביטוי שחיפה תהיה מחוץ לתמונה ובה כן ייסעו בשבת הרבנים אז אמרו שהם לא יכולים לחתום על הסכם שבו הם כאילו מאשרים בחתימת ידם חילול שבת בעיר מסוימת, למרות שאולי יקבלו הרבה מאוד רווחים בארץ כולה.

שמואל הלפרט: הם לא יכלו לתת גושפנקה לחילול שבת.

ניסן סלומינסקי: זאת היתה התפיסה אז ולכן לא חתמו.

גלעד ארדן: אילו רווחים?

ניסן סלומינסקי: שלא יהיה חילול שבת.

ניסן סלומינסקי: הרי מה זה הסכם השבת?

ניסן סלומינסקי: דבר דומה לזה רצו כבר אז לעשות ורק בגלל חיפה הרבנים לא היו מוכנים לחתום.

גלעד ארדן: לא רק בגלל חיפה, אלא בגלל שהרבנים נתבקשו גם להסכים למשהו לנוחיותו של הציבור החילוני.

גלעד ארדן: ההסכם אמר: יסגרו את שפיים ואת כל מרכזי הקניות, ואתם תסכימו לתחבורה ציבורית מופחתת.

ניסן סלומינסקי: אתה מדבר על היום.

ניסן סלומינסקי: אני מדבר על ההסכם אז, שהיה פי אלף טוב יותר מבחינת הדתיים מאשר ההסכם עליו מדובר היום, אך הרבנים שהיו בעת הקמת המדינה לא הסכימו לחתום עליו בגלל חיפה.

ניסן סלומינסקי: את זה אמרתי רק כדי להראות שחיפה יצאה מן הכלל.

ניסן סלומינסקי: בכל אופן, נקבע סטטוס קוו כהבנה והסכמה בין הציבור הדתי לציבור החילוני במדינה והוחלט שכך יישאר כדי לשמור על האופי היהודי.

ניסן סלומינסקי: רכבים פרטיים יסעו, תחבורה ציבורית לא תיסע.

ניסן סלומינסקי: זה מכובד ויפה, וזה חוק-יסוד.

ניסן סלומינסקי: והנה התברר לנו לתדה

ניסן סלומינסקי: מתי שהיתה הפרה בוטה של הסטטוס קוו הזה וחברת "דן" באופן בוטה ובניגוד להסכם – אינני יודע אם זה בניגוד לחוק, אולי גם בניגוד לחוק, אבל בוודאי בניגוד להסכם – שמבוטא על-ידי חוק-יסוד, שקובע שזהותה של המדינה תהיה מדינה יהודית דמוקרטית, נסעה בשבת.

רן כהן: אין הכוונה מדינה יהודית דתית דמוקרטית, אלא מדינה יהודית.

ניסן סלומינסקי: זה הדבר היהודי היחיד שקבעו.

גלעד ארדן: עזוב את הוויכוח.

גלעד ארדן: תגיד את עמדתך כרגע וכל מי שירצה יוכל לדבר ברשות דיבור.

ניסן סלומינסקי: התברר, ולא ידעתי על כך, שחברת "דן" במשך שנים רבות, אינני יודע כמה שנים, הפרה את הסטטוס קוו הזה וכן הפעילה קווי תחבורה ציבורית בשבת.

ניסן סלומינסקי: איך זה נודע?

ניסן סלומינסקי: זה נודע כאשר היא עשתה מעשה טוב וביטלה את זה.

גלעד ארדן: יש איזו סתירה מובנית בדבריך.

ניסן סלומינסקי: נכון.

גלעד ארדן: אם היא הפרה - - -

ניסן סלומינסקי: אבל לא ידעתי.

גלעד ארדן: אפילו אתה לא שמת לב שזה מפריע.

גלעד ארדן: אף אחד לא שם לב עד שהיא הפסיקה את זה.

גלעד ארדן: כנראה שזה לא כל-כך מפריע.

ניסן סלומינסקי: הוא גר בבני-ברק, אני גר באלקנה.

ניסן סלומינסקי: אני לא נמצא בתל-אביב בשבתות ולא יודע.

גלעד ארדן: אבל יש דתיים בתל-אביב, יש אגודת ישראל בעיריית תל-אביב.

גלעד ארדן: הם לא ראו את זה?

ניסן סלומינסקי: בכל אופן, כאשר חברת "דן" החליטה לבטל את הקווים הללו, משיקולים שלה, התברר לנו שהיתה הפרה חמורה ועכשיו חברת "דן" מתוך שלא לשמה או לא חשוב מתוך אילו סיבות החליטה לבטל את הקווים האלה, ואנחנו בירכנו אותה.

ניסן סלומינסקי: עד כאן זה בסדר, ואם כך היה נשאר לא היה קורה כלום.

ניסן סלומינסקי: אולם פתאום נזעקו ידידינו מן הצד השני, שכל-כך רוצים כל הזמן לומר שנדרש דו-שיח ושצריך להגיע להבנות.

רן כהן: ידידינו מן הצד השני שהם כידוע לא יהודים ...

ניסן סלומינסקי: אני אמרתי שהם לא יהודים?

ניסן סלומינסקי: פתאום הזדעקו ואמרו: גוואלד, ואיימו על "דן": בשום פנים ואופן אתם לא רשאים לבטל את הקווים.

ניסן סלומינסקי: איימו עליהם בכל האיומים שרק אפשר ואנסו אותם להוציא הודעה שחברת "דן" בפועל לא תבטל את הקווים ובינתיים תבדוק.

ניסן סלומינסקי: כלומר הפעילו עליהם לחץ להמשיך להפר את הסטטוס קוו, וחברת "דן" נכנעה קצת.

ניסן סלומינסקי: אנחנו הזדעקנו ואמרנו: אם חברת "דן" כבר ביטלה את הקווים צריך להשאיר את הביטול הזה על כנו, שכך הרי היה צריך להיות מלכתחילה, ובוודאי לא יעלה על הדעת להפעיל עליהם לחץ כדי שהם יפרו את הסטטוס קוו.

גלעד ארדן: איך זה שבחיפה כן מותר?

ניסן סלומינסקי: כך היה מן ההתחלה ואין בכוחי לשנות את זה.

אברהם מיכאלי: בתל-אביב יש חריגה בסטטוס קוו.

שמואל הלפרט: טענו שבחיפה גרים עשרות אלפי ערבים ולכן אי אפשר להפסיק שם את התחבורה בשבת.

ניסן סלומינסקי: זה התקבע בסטטוס קוו מן היום הראשון להקמת המדינה, הוציאו את חיפה מן הכלל.

ניסן סלומינסקי: זה אמנם הפריע אז להמון דברים להתגבש, אבל כך היה.

רן כהן: חיפה והקריות, דרך אגב.

רן כהן: אדוני היושב-ראש, עמדתי כמובן הפוכה לחלוטין מעמדת עמיתיי שדיברו קודם לכן.

ניסן סלומינסקי: למרות שכבר עברנו את הפריימריז.

ניסן סלומינסקי: אז זה נפל בדיוק בפריימריז שלהם אז היה שמחה וששון, זה היה הנושא המרכזי כמעט בפריימריז של מרצ.

רן כהן: זה לא היה נושא מרכזי, אני לא בטוח אפילו שהזכירו אותו, אבל לא משנה.

רן כהן: אדוני היושב-ראש, חברת "דן" כידוע היא חברה ציבורית, לא חברה פרטית שעושה ככל העולה על רוחה.

דוד טל: אבל היא מקבלת איזו תמיכה מאוצר המדינה.

דוד טל: זה הכסף של חבר הכנסת גפני ושל אחרים.

רן כהן: בוודאי, משום שהיא חברה ציבורית.

שמואל הלפרט: אם היא חברה ציבורית היא לא חייבת בחוקי המדינה, לשמור על חוק שעות עבודה ומנוחה?

רן כהן: היא חייבת בשני דברים: בשירות לציבור כולו, כלומר לא רק לציבור החרדי והדתי אלא גם לציבור החילוני והמסורתי, היהודי והערבי, עולים חדשים וותיקים, פריפריה ומרכז.

רן כהן: היא חייבת בשירות הזה לכל מי שנמצא באזור גוש דן שבו "דן" פועלת.

רן כהן: לאור ההחלטה של חברת "דן" לשנות את הסטטוס קוו לפחות מן השנים האחרונות, לפיו אוטובוסים יצאו בטרם צאת השבת, ואגב רק לכמה יעדים, לא לכל היעדים של "דן", הזדעקנו מכיוון שההחלטה גרמה נזק ישיר לתושבי תל-אביב-יפו והאזור.

רן כהן: אתן לך דוגמה שלא יכול להיות עליה שום ויכוח.

רן כהן: במאי 2007, לפי רישום מדויק, אוטובוס של "דן" יצא מרידינג לכיוון חולון ב-17:35, לכל הדעות לפני צאת השבת; למסוף הטייסים בתל-אביב ב-17:50; מרכבת מרכז לבת-ים ב-17:15; ממסוף כרמלית בתל-אביב לראשון-לציון ב-17:30, ולא צעקתם.

רן כהן: לא העליתם קול צעקה ושום אות לא ירד מן השמיים כדי להזעיק שמיים וארץ איזה דבר נורא, איזה חילול שבת, איזו מדינה לא יהודית.

ניסן סלומינסקי: למה אתה לא צעקת?

ניסן סלומינסקי: זה בניגוד לחוק.

רן כהן: אין ספק שאם זה היה המצב במאי 2007 הרי שינויו במאי 2008 הוא הרעת המצב לתושבי האזור הזה.

רן כהן: אין שום סיבה שתהיה הרעת המצב.

רן כהן: אף דתי לא הוכרח לנסוע באוטובוס של "אגד", אף מסורתי, אף אדם מאמין ושומר מסורת לא הוכרח לנסוע באוטובוס של "אגד".

רן כהן: רק אנשים שמרצונם החופשי, מחירותם ועצמאותם המלאה בחרו בכך.

ניסן סלומינסקי: אז אפשר לפתוח גם את החנויות.

גלעד ארדן: הן פתוחות, דרך אגב, אם לא ידעת.

ניסן סלומינסקי: כל החנויות פתוחות?

גלעד ארדן: לא כולן.

רן כהן: אתם לא יכולים לסבול לשמוע דעה אחרת?

רן כהן: זאת דעתי.

רן כהן: כאילו אני מחדש לכם משהו.

רן כהן: מדהים אותי שאתם עדיין חושבים שזה חדש.

משה גפני: לא כופים על החרדים לנסוע באוטובוסים בגלל שבמוצאי שבת כאשר החרדים רוצים לנסוע אין אוטובוסים.

אברהם מיכאלי: כי נגמר להם הדלק בשבת ...

רן כהן: צעירי מרצ עשו מעקב אחר אוטובוסים של "דן" והתברר דבר מעניין מאוד: דווקא אחרי צאת השבת יש ירידה במספר הנוסעים לעומת שעות אחר-הצהרים של שבת שאז הרבה מאוד צעירים ובני נוער רוצים לנסוע.

גלעד ארדן: הם לא ספרו בבני-ברק ובירושלים, אלא עשו מעקב בתל-אביב.

גלעד ארדן: לאנשי מרצ אין ויזה לצאת מגבולות תל-אביב ...

רן כהן: מה טענה חברת "דן"?

רן כהן: לא שנהגים לא רוצים לנסוע בשבת, אלא דיברו על שיקולים כלכליים.

רן כהן: חברת "דן" טענה שאין נוסעים.

רן כהן: אני רוצה לומר שאוטובוסים רבים יצאו בשעות האלה והיו עליהם 20 נוסעים בעמידה, ואף-על-פי-כן חברת "דן" החליטה לא לנסוע בשעות האלה.

רן כהן: דבר שני, האם השיקול כלכלי בלבד?

רן כהן: איפה זכויות האזרח, איפה הזכויות האלמנטריות של תושבי גוש דן לנסוע בשעות הללו?

רן כהן: ואם באמת הטענה של "דן" שזה לא כלכלי נכונה, אני מוכן שחברת "דן" תעשה ניסוי, תתחיל להסיע אוטובוסים בקווים האלה מ-10 בבוקר ונראה מה יהיה המצב ואם זה יהיה כלכלי תיסע במשך כל השבת, אם השיקול אכן כלכלי.

רן כהן: אני חושב שהשיקול לא יכול להיות כלכלי.

רן כהן: עם כל הכבוד, "דן" נוסעת לאורך כל ימות השבוע.

רן כהן: את הקלקולציה שלה איפה לכסות בקווים רווחיים על קווים מפסידים תעשה לא על חשבון תושבי תל-אביב הצעירים שרוצים לנסוע בשבת.

רן כהן: יש כאן גם שיקול בטיחותי וגם שיקול של איכות הסביבה.

רן כהן: נסיעת אוטובוסים הרבה יותר בטיחותית, הרבה יותר חסכונית מבחינת הסיכון לאקולוגיה מאשר אם כל אחד ייסע במוניות או במכוניות פרטיות.

רן כהן: אני גם לא מבין את הדתיים – עם כל אוטובוס כזה נוסעות פחות 10 מכוניות פרטיות, אז תהיו הגיוניים.

רן כהן: זאת דעתי.

ניסן סלומינסקי: תקנה 386א אוסרת את זה.

ניסן סלומינסקי: כחבר כנסת אתה מטיף כאן ממש לעבירה על החוק.

גלעד ארדן: לא נסיר את חסינותו היום.

ניסן סלומינסקי: יש תקנה מפורשת שאוסרת הפעלת תחבורה ציבורית בשבת, פרט אולי לבית-חולים.

גלעד ארדן: איכילוב נמצא בתל-אביב.

רן כהן: אם זה היה בניגוד לחוק הייתם כבר מזמן מעמידים את חברת "דן" למשפט.

ניסן סלומינסקי: אנחנו מעמידים אותם.

שמואל הלפרט: החוק כנראה סלקטיבי מאוד.

גלעד ארדן: תודה רבה.

גלעד ארדן: אנחנו רוצים עוד להספיק לשמוע גם את האנשים שקשורים באמת לנושא.

אופיר פינס-פז: אני מתנצל שאיאלץ לעזוב עוד מעט כי אני חייב לפתוח את ישיבת ועדת הפנים לדיון בנושא אחר.

אופיר פינס-פז: אני מבקש להוסיף עוד נדבך אחד.

אופיר פינס-פז: אני משוכנע שחברת "דן" סגרה את הקווים האלה, או הפסיקה לנסוע בשבת בגלל לחץ פוליטי.

אופיר פינס-פז: אני משוכנע שזה הסיבה האמיתית.

ניסן סלומינסקי: הלוואי וכך היה.

משה גפני: קיבלנו את ההודעה על כך בהפתעה.

רן כהן: אפילו לדבר לא נותנים.

אופיר פינס-פז: לא ייתכן בעיר כמו תל-אביב, ובכלל גוש דן, שיש בה כל-כך אנשים חילונים ותיירים וכן הלאה להגיד שמפסידים באוטובוס שהוא מונופול בנסיעות בשבת אחר-הצהרים.

אופיר פינס-פז: אם אתם מפסידים שם הרי או שעליכם ללכת הביתה כי אתם לא יודעים לנהל או שזו לא הסיבה האמיתית.

אופיר פינס-פז: אין דבר כזה.

אופיר פינס-פז: אי אפשר להפסיד בזה בשום עיר בעולם.

גלעד ארדן: אולי הציבור לא יודע שיש תחבורה ציבורית אז הוא לא בא, והם לא יכולים לפרסם את זה.

אופיר פינס-פז: אין כאן רכבת תחתית.

אופיר פינס-פז: זה נראה לכם סביר?

אופיר פינס-פז: בברצלונה, בניו-יורק, בכל המקומות סוגרים את התחבורה הציבורית בשבת?

דוד טל: בראשון-לציון.

אופיר פינס-פז: איך אתם מעלים בכלל טיעון כזה?

אופיר פינס-פז: איך זה ייתכן?

אופיר פינס-פז: ואם זה קורה, תבדקו את הניהול שלכם.

אופיר פינס-פז: דבר שני, יש גם עובדים במשחק הזה.

אופיר פינס-פז: מה לעשות שאני בא ממפלגה שמייצגת עובדים.

אופיר פינס-פז: לא הכול הוא הנהלה שפותחת וסוגרת.

שמואל הלפרט: העובדים לא רוצים לעבוד בשבת.

אופיר פינס-פז: העובדים רוצים לעבוד.

ניסן סלומינסקי: הם לא רוצים לעבוד.

אופיר פינס-פז: מאין אתה יודע?

ניסן סלומינסקי: אני אומר לך שהם לא רוצים.

ניסן סלומינסקי: זה כמו בקניונים.

ניסן סלומינסקי: בקניונים מכריחים את האנשים לעבוד, אחרת מפטרים אותם.

ניסן סלומינסקי: על מה אתה מדבר?

שמואל הלפרט: תשאל את נציג ההסתדרות שיושב כאן.

ניסן סלומינסקי: בקניון תעבור חנות אחר חנות ותשמע מן העובדים שהם לא רוצים לעבוד בשבת.

ניסן סלומינסקי: היית צריך להילחם שהעובדים לא יעבדו בשבת.

אופיר פינס-פז: יש לי חבר שהיה בהסתדרות – חבר הכנסת טל.

אופיר פינס-פז: אני רוצה לשמוע אותו.

אופיר פינס-פז: יש הסכמי עבודה או אין הסכמי עבודה?

אופיר פינס-פז: האם מבטלים קווים באופן חד-צדדי, בלי תיאום עם הוועד?

אופיר פינס-פז: האם עובדים שנסעו בשבת והרוויחו משכורת של עבודה בשבת, מישהו פיצה אותם?

אופיר פינס-פז: מישהו בדק את זה?

אופיר פינס-פז: גם את זה צריך לבדוק, אדוני היושב-ראש.

גלעד ארדן: נא לדבר על הנושא ולא לפנות לחברי הכנסת.

אופיר פינס-פז: זאת ועדת הכלכלה, ואני חושב שבוועדת הכלכלה צריך לדון בנושאים כלכליים, על ההיתכנות הכלכלית של ההחלטה של חברת "דן", על זכויות העובדים כתוצאה מן ההחלטה של חברת "דן".

אופיר פינס-פז: עם כל הכבוד, גם הנושאים האלה צריכים להיבדק.

משה גפני: היו לך נאומים טובים יותר בעבר, עם נימוקים משכנעים יותר.

ניסן סלומינסקי: עכשיו אני מבין למה הברית ההיסטורית לא קיימת יותר והציבור הדתי עזב את מפלגת העבודה.

גלעד ארדן: רגע, אני אקלקל לך גם עם הליכוד.

ניסן סלומינסקי: תיזהר גם על הליכוד.

אופיר פינס-פז: אתה מאיים עליו?

ניסן סלומינסקי: אני לא מאיים.

ניסן סלומינסקי: אני רק אומר שאם יתברר שהליכוד כזה אז גם הקשר עם הליכוד יתנתק.

גלעד ארדן: אגיד לך כבר עכשיו, שלא תחכה עד הבחירות, אקלקל לך כבר עכשיו ואגיד לך את עמדתי.

גלעד ארדן: אני לא מייצג את הליכוד.

ניסן סלומינסקי: אין דבר כזה.

גלעד ארדן: אני לא מייצג כאן באופן רשמי את כל סיעת הליכוד.

ניסן סלומינסקי: לא רשמי, אבל אתה מייצג.

ניסן סלומינסקי: אתה בכיר בליכוד, מקום רביעי-חמישי בליכוד.

גלעד ארדן: חבר הכנסת ניסן סלומינסקי, גם לי אין נאומים מי-יודע-מה, אבל תרשה לי בגמגומים שלי לנסות להסביר בכל זאת את עמדתי.

גלעד ארדן: גם אני באתי מבית דתי ואני בוגר ישיבה.

גלעד ארדן: אמנם אני לא מקיים היום תרי"ג מצוות אבל אני חרד ליהדות של מדינת ישראל לא פחות ממך.

גלעד ארדן: אני אומר לכם שאתם בעמדות האלה מרחיקים.

גלעד ארדן: לא מרחיקים את הנוער הדתי שלכם, שימשיך ללכת לישיבות של בני עקיבא וליישב את הארץ, והוא הנוער החלוצי הטוב ביותר לדעתי במדינת ישראל, אבל אתם מרחיקים את כל השאר, ומה לעשות שהשאר הם הרוב.

גלעד ארדן: ככל שתמשיכו להתחפר בעמדות האלה יידעו כאן פחות על יהדות ויתרחקו מיהדות וישנאו יהדות, ובלי יהדות לא תהיה גם ארץ ישראל בסוף.

גלעד ארדן: לכן יזמתי הצעת חוק, שחתומים עליה בין היתר עוד שלושה חובשי כיפות: חבר הכנסת זאב אלקין, חבר הכנסת יולי-יואל אדלשטיין וחבר הכנסת אריה אלדד שאמנם לא חובש כיפה אבל שומר שבת, ועוד 12 חברי כנסת, שמבקשת להסדיר.

גלעד ארדן: נכון שהיום זה בניגוד לחוק, בניגוד לסטטוס קוו, ואני מסכים אתך שאת החוק צריך לקיים, אבל אני סבור שאם תסתכלו קצת לכיוון העתיד הרחוק אפשר בהחלט להגיע להסדרים בחקיקה.

גלעד ארדן: אם התרבות היהודית-ישראלית חשובה לנו – לדעתי ללכת לקניות בקניונים בשבת זה לא תרבות, ואני סבור שכך גם בעיני רוב חברי הכנסת, והמקומות הללו לדעתי באמת לא צריכים להיות פתוחים בשבת, אבל כאשר מדברים על צורך חברתי של אנשים שאין להם כסף ולא יכולים לקנות רכב פרטי להגיע ממקום אחד למקום אחר, או לבקר את המשפחה שלהם בשבת, צריך לתת לזה מענה.

רן כהן: או לנסוע לבית-החולים תל השומר.

ניסן סלומינסקי: זה מותר.

גלעד ארדן: אני צריך להתאשפז בבית-חולים או שמישהו מבני משפחתי יהיה בבית-חולים כדי לנסוע בתחבורה ציבורית?

גלעד ארדן: וגם לא חשבתי על הטיעון שלו, שבמקום לנסוע באוטובוס אחד יחללו שבת 20 רכבים פרטיים.

גלעד ארדן: זה עדיף?

גלעד ארדן: אני לא אומר שייסעו בשכונות הדתיות או החרדיות.

גלעד ארדן: אפשר להגיע להסכמה בחקיקה שבשכונה שיש בה מעל X אחוזים אנשים דתיים לא תעבור תחבורה ציבורית, אבל אפשר בהחלט להגיע למודל שישמור על הזכויות וישמור על הצביון, ועובדה שהנה חברת "דן" הפעילה בתל-אביב תחבורה ציבורית ולא ידעתם על כך.

גלעד ארדן: עד שהם החליטו לסגור לא ידעתם על כך, וגם אני כתושב תל-אביב לא ידעתי.

גלעד ארדן: אפשר כנראה להגיע להסדרים שלא כל-כך פוגעים בפרהסיה של מדינת ישראל וביהדותה כפי שאתם תופסים אותה, וזכותכם לתפוס אותה באופן אחר.

גלעד ארדן: זאת העמדה שלי.

גלעד ארדן: היא לא מייצגת את הליכוד, אבל כן איאבק שזאת תהיה עמדת הליכוד.

גלעד ארדן: וזה מבלי לדבר עדיין על איכות הסביבה, את זה אני משאיר לחבר הכנסת דב חנין להסביר.

ניסן סלומינסקי: אני מעריך שבהצעת החוק שלך לא כלולה הפעלת אוטובוסים.

ניסן סלומינסקי: יש פתרונות אחרים ולאו דווקא הפעלת אוטובוסים.

ניסן סלומינסקי: אם זה מופיע בהצעת החוק שלך אז היא רחוקה אפילו מן ההצעה ההיא, שאני סבור שאין לה שום סיכוי להתקבל.

גלעד ארדן: זה לא נושא הדיון.

גלעד ארדן: הדיון הרי על חברת "דן".

ניסן סלומינסקי: אם אתה מגיש הצעה להסדר כולל זה דבר אחר לגמרי.

ניסן סלומינסקי: כאן זה לא הסדר כולל, אלא סתם הפרה חד-צדדית של התקנה ושל החוק.

רן כהן: ההפרה היא השינוי, זה כל העניין.

רן כהן: אם בעבר אוטובוסים יצאו ב-17:30 ופתאום יוצאים ב-19:00 – זה השינוי.

ניסן סלומינסקי: אבל כאשר אוטובוסים יצאו בשעה 17:30 זה נעשה בהפרה של החוק.

רן כהן: על כך הייתם צריכים לקבול אז, לפני חמישים שנים.

גלעד ארדן: חבר הכנסת ניסן סלומינסקי, תחשוב אפילו על כך שהיום כאשר חבר'ה צעירים באים להורים שלהם לבקש רכב בשבת ההורים לא יכולים להגיד להם לא כי אין שום אופציה, אין שום דרך אחרת להגיע לשום מקום, לנסוע לים או למקומות בילוי.

ניסן סלומינסקי: רוב הצעירים מבקשים מהוריהם כלי רכב כדי לנסוע בשעות הלילה ובין כה וכה אין תחבורה ציבורית בלילה באף יום.

דב חנין: גם אחר-הצהרים.

גלעד ארדן: תוסיף להם עוד סובסידיה.

משה גפני: אתה רוצה לדבר עכשיו על הסובסידיה?

גלעד ארדן: עשיתי טעות, אני לא פותח את זה כעת.

גלעד ארדן: רשות הדיבור לחבר הכנסת אהרונוביץ.

דב חנין: אני מבקש לדבר לפניו כי אני נאלץ לצאת לדיון אחר.

דב חנין: חבר הכנסת אהרונוביץ, תרשה לי להקדים אותך?

יצחק אהרונוביץ': בסדר.

יצחק אהרונוביץ': אני מבין שאתה מבקש לדבר על איכות הסביבה.

דב חנין: תודה לחבר הכנסת אהרונוביץ.

דב חנין: אני רוצה לומר דברים קצרים מאוד.

דב חנין: האופן שכל הסדרי השבת במדינת ישראל נראים הוא בעיה משותפת של כולנו.

דב חנין: אני חושב שלא אתם הציבור שומרי המסורת ולא אנחנו שאינם שומרי מסורת נהנים מן המתכונת העקומה בה הדבר הזה מופעל.

דב חנין: אני מסכים לגמרי עם חבר הכנסת ארדן.

דב חנין: הגיע הזמן להסתכל במבט אמיץ של כולנו על מה אנחנו רוצים להיאבק, על אילו דברים אנחנו רוצים לשמור.

דב חנין: אני בהחלט בעד סגירת קניונים בשבת, אני מתנגד לתופעה הנוראה הזאת של הפיכת השבת ליום הקניות, זה דבר נורא, זה דבר איום, ואני בעד בהחלט שיום השבת יהיה יום שונה מבחינת הפרהסיה שלו, אני בהחלט בעד זה.

דב חנין: בואו נמצא דרך להתקדם לדבר הזה ביחד.

דב חנין: מצד שני, ההתנגדות הגורפת לתחבורה ציבורית – ואני אומר את זה באמת במלוא האחריות – גורמת באמת, וזה לא רק טיעון רטורי, להרבה יותר חילול שבת.

דב חנין: אתם הרי לא מגיעים למקומות האלה כי אתם לא נוסעים בשבת, אבל תראו את כל הפקקים האיומים שנגרמים כי לאנשים אין אלטרנטיבה.

דב חנין: הפקקים האיומים בשבת לפעמים חמורים הרבה יותר מאשר בכל יתר ימות השבוע.

דב חנין: זה מצב לא נכון לדעתי גם מנקודת הראות שלכם.

דב חנין: איך ניתן לעשות את זה?

דב חנין: צריך לבנות מנגנון בהידברות.

דב חנין: יש את האינטרסים והערכים שאתם רוצים לשמור עליהם, ואני מאוד ער לאינטרסים האלה ולערכים האלה.

דב חנין: מן הצד השני יש את הצרכים הציבוריים שצריך להתחשב בהם.

דב חנין: צריך למצוא דרכים שבאופן לא מנקר עיניים ולא צעקני לאנשים שצריכים לנוע בשבת יהיה פתרון ציבורי נוח, שקט ולא מתגרה שיאפשר להם לעשות את מה שהם צריכים.

דב חנין: ומשפט בעניין הסביבתי.

דב חנין: אתם הרי יודעים שככל שאנו מרבים בנסיעה בכלי רכב פרטיים אנחנו גם מעכירים את האוויר שלנו.

דב חנין: יש נתונים מעניינים מאוד מן הבחינה הזאת.

דב חנין: יום הכיפורים הוא יום חריג, לא רק בארץ אלא גם בעולם, בנפילה של רמת זיהום האוויר.

דב חנין: זה דבר שיש להתקנא בו, העובדה שיש לנו יום איד כזה בשנה.

דב חנין: אפילו מעבר לכל שאלה דתית או הלכתית זה פשוט הישג חברתי בלתי רגיל.

דוד טל: אפשר לאמץ את יום השבת, אז יהיה עוד יום בכל שבוע כמו יום כיפור.

דב חנין: חבר הכנסת טל, אתה יודע הרי שזה לא יקרה.

דוד טל: אנחנו ערים לבעיה.

ניסן סלומינסקי: מבחינה הלכתית חילול שבת הרבה יותר חמור מחילול יום כיפור.

ניסן סלומינסקי: אנשים פשוט לא מבינים.

ניסן סלומינסקי: יום כיפור מבחינת ההלכה מחייב רק כרת במחילה על כך, ובשבת חייבים במיתה.

רן כהן: אבל הוא לא מדבר מבחינת ההלכה אלא מן הבחינה האקולוגית.

דב חנין: מבחינת מטרות וערכים יש הרבה מאוד דברים שחשובים מאוד לכם ושאני סבור שהם נכס לכולנו.

דב חנין: זה שאני יושב כרגע מן הצד השני של השולחן לא אומר שאני מתנגד לתפיסה הערכית שאתם מציגים.

דב חנין: אבל זה מחויב להיעשות באופן שיכלול מבט כולל, ומבט אמיץ – מבט אמיץ גם של מנהיגי הציבור הדתי לדעת להחליט איפה ואיך צריך להתגמש ואיפה ואיך צריך להתעקש.

דב חנין: תודה רבה.

יצחק אהרונוביץ': למען הגילוי הנאות אני חייב לומר שהייתי מנכ"ל חברת "דן" ואני מכיר את הנושא גם מן הצד השני.

יצחק אהרונוביץ': קודם כול אני קצת מתפלא על תושבי תל-אביב, כי "דן" מפעילה קווים לא רק במרכז תל-אביב אלא גם בערים הסמוכות וזה שלא ידעו שמפעילים קווים שעה-שעתיים לפני צאת השבת – זה תמוה.

יצחק אהרונוביץ': דרך אגב, יש על כך פרסום, זה לא נולד פתאום בוקר בהיר אחד.

יצחק אהרונוביץ': איך זה פתאום צץ?

יצחק אהרונוביץ': מודיעים שהם סוגרים את הקווים ואז פתאום כולם מתעוררים.

יצחק אהרונוביץ': לפחות מי שרצה לדעת ידע, ומשרד התחבורה בוודאי ידע.

יצחק אהרונוביץ': הנושא לא פוליטי ולא דתי.

יצחק אהרונוביץ': יש עמדות לכאן ולשם.

יצחק אהרונוביץ': אני חושב שלא צריך להוביל את זה לצד הדתי – כולנו שומרי מסורת, מי יותר ומי פחות – וגם לא לצד הפוליטי, זה לא נושא פוליטי לדעתי, ואני מסכים עם חלק מן הדוברים לפניי.

יצחק אהרונוביץ': הנושא כלכלי נטו.

יצחק אהרונוביץ': בחברת "דן" היה למעשה מעבר מקואופרטיב לחברה העסקית ובחברה בודקים בסופו של דבר את השורה התחתונה: מה ההפסד, מה הרווח ומה מקבלים למעשה, למרות שעדיין חברת "דן" וחברות אחרות מקבלות סבסוד מן הממשלה.

יצחק אהרונוביץ': אם חברת "דן" אומרת – ואני מכיר את זה, וזה נכון – שיש לה הפסדים בקווים הללו, נגיד את הדברים בצורה ברורה: האוטובוסים נוסעים ריקים ובקושי עולים עליהם נוסעים עד לצאת השבת, ואני מכיר את זה.

אופיר קרני: חד-משמעית.

משה גפני: חבר הכנסת ארדן, היה לך ספק בעניין הזה?

משה גפני: חשבת שחברת "דן" עשתה את זה סתם כך?

יצחק אהרונוביץ': זה נושא כלכלי נטו.

גלעד ארדן: אני לא מכיר את הזהות של כל מתפקדי "קדימה" ואיך זה משליך על ההחלטות במשרד התחבורה אז אני לא יודע בדיוק.

ניסן סלומינסקי: עזוב, זה היה עוד לפני שהעלו בדעתם שראש הממשלה אולמרט בבעיה.

משה גפני: זה לא קשור בכלל.

יצחק אהרונוביץ': הנושא באמת לא פוליטי.

יצחק אהרונוביץ': יש כאן אנשים שצריכים לראות את המאזן בסוף החודש, ובסוף החודש יש הפסדים בקווים הללו שמופעלים בשבת.

יצחק אהרונוביץ': המפתח הוא משרד התחבורה.

יצחק אהרונוביץ': אם משרד התחבורה יאמר: רבותיי, אתם מפעילים 'ביי הוק אנד ביי קרוק' ואנחנו נכסה את ההפרשים לאותם קווים מפסידים – אין שום בעיה.

יצחק אהרונוביץ': אם יאמר משרד התחבורה: תספגו את זה, כמי שניהל בעבר את חברת "דן" כחברה כלכלית הייתי סוגר את הקווים האלה כי אינם רווחיים.

יצחק אהרונוביץ': הנושא כלכלי נטו וכאן צריך לקבל החלטה, האם מפעילים את זה או לא, האם סוגרים את הפער שנוצר בשל ההפסדים או לא, וזה נתון בידי משרד התחבורה.

דוד טל: אדוני היושב-ראש, אני מבקש להתייחס לדבריו של חברי חבר הכנסת רן כהן.

דוד טל: הטענה שהוא טוען, היא הנותנת.

דוד טל: אתה אומר שבמאי 2007 נסעו עוד לפני צאת השבת, אבל לפני מאי 2007 לא נסעו בשבת.

רן כהן: וכך עשו כבר קודם.

רן כהן: כבר 5-6 שנים האוטובוסים נוסעים לפני צאת השבת.

דוד טל: אבל לפני 8 שנים לא נסעו בשבת.

דוד טל: כלומר היה סטטוס קוו, איזו הסכמה כללית על דברים מסוימים, אם תרצה או לא תרצה, וצריך לקיים אותה מפני שכאשר פורצים אותה במשהו אפשר לפרוץ בעוד הרבה מאוד דברים אחרים.

רן כהן: אם היתה פריצה לפני 6 שנים הייתם צריכים להתלונן לפני 6 שנים, לא עכשיו.

דוד טל: ברמה העקרונית, אני סבור שצריך לשמר את הסטטוס קוו, הגם שהוא כורסם בצורה נוראית, אבל צריך לשמר אותו.

דוד טל: אחרת זה ייצור בעיות פעם אחר פעם ולא נגיע לשום הסדר אחר, אלא אם כן, כפי שמציעים אולי חברים אחרים, אפשר יהיה להגיע להסדר חדש, לסטטוס קוו אחר שיהיה מקובל על רוב ציבור חברי הכנסת כדי שיוכלו לדור אלה לצד אלה.

דוד טל: אני לא יכול לומר לאנשים פרטיים לנסוע בשבת או לא לנסוע בשבת, אני לא פטרון שלהם ולא הולך להגיד להם, אבל לגבי חברה ציבורית – זה חלק מן המנדט שיש לי, לומר לחברה ציבורית אם כן לנסוע או לא לנסוע.

דוד טל: אם נכונים דבריו של חבר הכנסת אהרונוביץ, שהכול נובע ממניעים כלכליים ולא כדאי להם להפעיל את הקווים, כאשר חבר הכנסת אופיר פינס-פז אמר שזה נבע מלחץ פוליטי ראיתי שאנשי חברת "דן" לא הנהנו בראשיהם אלא הכחישו ואמרו שלא היה שום לחץ פוליטי.

אברהם מיכאלי: חבר הכנסת אופיר פינס-פז בעצמו לא האמין במה שאמר.

דוד טל: לא משנה.

דוד טל: אני רוצה רק לציין את זה כעובדה משום שראיתי את תגובת האנשים במנוד ראש.

דוד טל: לא היה כאן לחץ פוליטי, אלא הנושא כלכלי נטו – ל"דן" לא כדאי לנסוע בקווים האלה בשבת.

דוד טל: אז איפה הבעיה?

דוד טל: עלינו לאמץ את דבריו של חבר הכנסת אהרונוביץ ודבריה של חברת "דן" ושלום על ישראל.

דוד טל: יש מקום לדעתי, אם העובדים שם נפגעים בצורה כלשהי, שהמערכת תסדיר את זה בתיאום עם העובדים כדי שהעובדים לא יפסידו כסף, אבל זה לא בעיה גדולה שאי אפשר להסדיר אותה.

דוד טל: אפשר להסדיר אותה, והמחיר שלה יהיה זול בהרבה מאשר שהמדינה תסבסד את קווי "דן" המפסידים במקומות האלה.

גלעד ארדן: חבר הכנסת טל, העובדה ש"דן" היא חברה ציבורית שחלק מן הפעילות שלה מוסדר על-ידי המדינה, או מסובסד על-ידי המדינה, היא הנותנת שגם אם אנו לוקחים את הזווית החברתית או את זווית איכות הסביבה או הבטיחות בדרכים יכולה להיות לגיטימציה מחברי הכנסת לדרוש ממנה להמשיך ולהפעיל את הקווים.

גלעד ארדן: תלוי איפה שמים את הדגש.

דוד טל: אתה צודק, אבל אם אתה סבור כך, אותה לגיטימציה מחייבת אותך לתבוע שכל קווי "אגד" ינועו בשבת.

דוד טל: למה רק ב"דן" ובגוש דן?

רן כהן: חברת "אגד" נוסעת למצפה רצון למרות שזה קו מפסיד, והמדינה מסבסדת.

רן כהן: זה שירות חברתי.

דוד טל: למה לא במקומות אחרים?

דוד טל: למה לא תאפשר לתושבי ראשון-לציון לנסוע בשבת?

דוד טל: זה נכון רק לתושבי גוש דן?

דוד טל: היא הנותנת.

דוד טל: אז תגיד שזה יחול על כולם ואז תפרוץ את כל הסטטוס קוו.

ניסן סלומינסקי: אדוני היושב-ראש, זה פשוט עבירה על החוק.

גלעד ארדן: את זה נברר.

ניסן סלומינסקי: בוודאי, יש תקנה וזה עבירה על החוק, אלא אם כן נוסעים לבית-חולים או משהו כזה.

ניסן סלומינסקי: כלומר מעבר לסטטוס קוו יש גם חוק ואנחנו כאילו ממליצים לעבור עליו.

ניסן סלומינסקי: הם עשו את זה בשל נימוק כלכלי.

גלעד ארדן: נשמע עוד מעט ממשרד התחבורה האם זה עבירה.

גלעד ארדן: אתם יודעים בוודאי שתקנה 386א(א)(5) קובעת כי "אפשר לקבל אישור להפעיל קו ציבורי בימי המנוחה, שהוא חיוני לדעת הרשות מבחינת קיום שירותי תחבורה ציבורית".

גלעד ארדן: אם משרד התחבורה קובע שמדובר בקו חיוני - - -

ניסן סלומינסקי: יש 5 סיבות לאפשר הפעלת קו ציבורי בשבת.

גלעד ארדן: אני מציין את הסיבה שרלוונטית אולי לענייננו.

רן כהן: משרד התחבורה הוא שנתן את האישור.

גלעד ארדן: תיכף נשמע.

משה גפני: אדוני היושב-ראש, אני יוצא מן הדיון הזה בהרגשה רעה מאוד.

גלעד ארדן: חכה, עוד לא סיימנו אותו.

משה גפני: אומר משהו אישי, לא משהו ציבורי.

משה גפני: אני יושב כאן בדיון ונאמר שאין נוסעים בקווים ואין רווח כלכלי לחברה, ויושבים חברי כנסת בכנסת ישראל ואומרים: לא! מוכרחים לנסוע בשבת, ואפילו משעות הבוקר! ואני לא צועק ולא כלום ויושב בשקט.

משה גפני: הידרדרתי מאוד מבחינה רוחנית.

משה גפני: זה דבר אחד.

ניסן סלומינסקי: את זה אתה יכול בקלות לתקן.

רן כהן: זה יקרה עוד היום אחר-הצהרים במליאה.

משה גפני: הזילות של השבת, גם מצד יושב-ראש הוועדה חבר הליכוד – חשבנו שהליכוד מפלגה מסורתית.

משה גפני: הידרדרתי מבחינה רוחנית, אני מודה בכך, עליי לחזור בתשובה.

גלעד ארדן: למרות דבריך אני מגדיר עצמי כמסורתי.

רן כהן: תבוא אליי, אני אחזיר אותך בשאלה.

גלעד ארדן: חשבתי שרק האורתודוקסיה שלכם.

גלעד ארדן: לא ידעתי שגם הגדרת מסורת נתונה בידיכם.

משה גפני: אדוני היושב-ראש, לא אמרתי משהו אישי.

משה גפני: אמרתי: זאת עמדת הליכוד.

גלעד ארדן: דיברת עליי אישית.

משה גפני: לא, דיברתי על עמדת הליכוד.

גלעד ארדן: הבהרתי שאני לא מייצג כאן את עמדת הליכוד.

משה גפני: אבל אם תנסה לשכנע אותם לא תתקשה, אלא אם כן נודיע שאנחנו תומכים בחבר הכנסת בנימין נתניהו.

משה גפני: אבל נניח לעניין הזה.

גלעד ארדן: אל תודיעו.

גלעד ארדן: רק תגרמו לו נזק.

משה גפני: אני יודע.

משה גפני: אנחנו לא נודיע, וכנראה גם לא נתמוך בו.

משה גפני: על כל פנים, באשר לשאלה הפוליטית שעלתה כאן קודם, יושבים כאן נציגי כל המפלגות הדתיות.

משה גפני: אני מודיע לכם באופן חד-משמעי: לא היה שום לחץ פוליטי.

משה גפני: כולנו קיבלנו את זה בהפתעה.

משה גפני: אל"ף, קיבלנו בהפתעה ש"דן" מודיעה על דעת עצמה שהיא מפסיקה את הפעלת הקווים האלה, ובי"ת, קיבלנו בעוד יותר הפתעה את עמדת משרד התחבורה, שהוא הרגולטור שצריך בעצם לשמור על החוק, שמחייב את "דן" להפעיל את הקווים הללו בשבת.

משה גפני: אני לא רוצה לחזור על דברי קודמיי, אבל נניח שחס וחלילה אין שבת בישראל – התחבורה הציבורית נוסעת בליל שבת, כפי שאמר חבר הכנסת גלעד ארדן, ובשבת מ-10 בבוקר, כפי שאמר חבר הכנסת רן כהן.

רן כהן: אולי יעשו ניסוי בשבתות ב-10 בבוקר.

משה גפני: לא רק ניסוי.

משה גפני: שיעבדו לגמרי במשך כל השבת, כלומר האוטובוסים יעבדו 7 ימים בשבוע, סביב השעון, ואם לא יהיו נוסעים המדינה תכסה את ההפסדים.

גלעד ארדן: לא כך הצעתי, אלא אם כן אתה רוצה להקצין.

משה גפני: אני לא רוצה להקצין.

משה גפני: אני רוצה להסביר למה תמיד יש נוסע בשעה 12 בלילה שצריך תחבורה ציבורית בשבילו, אחרת ייסע ברכב של אבא שלו ואולי יגרום לתאונת דרכים, ולמה צריך תחבורה ציבורית בשבת ב-10 או ב-9 בבוקר למי שצריך לבקר חולה בבית-החולים.

משה גפני: אני יכול להביא אותך לידי דמעות כשאתאר עד כמה צריך את התחבורה הציבורית.

משה גפני: התחבורה הציבורית תעבוד 7 ימים בשבוע, סביב השעון, ואם לא יהיו נוסעים ייקחו מהכיס שלי מסים ויסבסדו אותה.

משה גפני: זה בסדר.

משה גפני: המשמעות של העניין מבחינת העובדים, שאנחנו הופכים את העובדים לעבדים מודרניים.

משה גפני: נוסיף להם שכר על עבודה בשבת, ובהמשך גם את זה לא יוסיפו מכיוון שזה יהיה כבר נורמה, המוסכים יעבדו בשבת כי יצטרכו לתת שירות לאוטובוסים.

משה גפני: אנשים יעבדו כמו בימי הביניים, 7 ימים בשבוע.

רן כהן: עובדי "אגד" בחיפה עובדים כעבדים?

רן כהן: על מה אתה מדבר?

רן כהן: נוסעים שם כל הקווים.

גלעד ארדן: עכשיו זה זווית חדשה מצד המפלגה החברתית.

גלעד ארדן: אתה רואה שמר בועז כבל יושב על-ידו.

גלעד ארדן: חבר הכנסת גפני בכלל מייצג כאן עכשיו את ההסתדרות.

משה גפני: אדוני היושב-ראש, אני שתקתי והתאפקתי.

משה גפני: איך עושים לי דבר כזה?

משה גפני: אם נקבל את הגישה שהוצגה כאן, שצריך להפעיל את התחבורה הציבורית בשבת בשל הנימוקים שנאמרו, המשמעות היא תוצאת שרשרת, שמי שלא ירצה להיות עבד ולעבוד 7 ימים בשבוע, או שלא יתקבל לעבודה או שיקבל שכר נמוך, ולא יוכל לשבת עם המשפחה שלו בשבת או ביום אחר.

משה גפני: אתם לא מבינים מה יהיה כאן.

משה גפני: אני לא מדבר מנקודת ראות דתית, שזה סיפור אחר, וזאת מדינה יהודית, כפי שאמרו חבריי.

משה גפני: המשמעות של העניין, שאתם עושים את הדבר הכי חמור.

משה גפני: בדקתי כבר כמה פעמים את מצב התחבורה הציבורית בחיפה, ששם עובדת בשבת בגלל הסטטוס קוו המטופש הזה – ואני אומר "מטופש" כי הוא רק לטובת החילונים.

משה גפני: אילו היית מאפשר ל"אגד" לעשות כרצונה היתה סוגרת את הקווים בשבת.

משה גפני: רבותי, אני ישראלי, אני בכלל לא נוסע לחוץ-לארץ בניגוד לאחרים, אני מכיר את המנטליות כאן.

משה גפני: למי מספרים כאן סיפורי מעשיות?

משה גפני: מי שנוסע בשבת ברכב הפרטי שלו לקניונים, אם תפעיל תחבורה ציבורית ייסע בתחבורה הציבורית?

משה גפני: זה הרי חלק מן הבילוי.

משה גפני: אילו מין שטויות אלה?

משה גפני: בתחבורה הציבורית לא נוסעים בשבתות.

גלעד ארדן: אני רוצה לסגור את הקניונים בשבתות.

משה גפני: מאה אחוז, אז תסגור את הקניונים.

משה גפני: כאילו אנחנו חיים כאן באיזו מדינה אחרת.

משה גפני: מי שנוסע בתחבורה הציבורית על-פי רוב אלה אנשים שלא נוסעים בשבת, ובמוצאי שבת כאשר חברת "דן" צריכה להפעיל את התחבורה בכל הכוח היא לא מפעילה אלא מעמידה כל מיני טרנטרים כאלה.

משה גפני: לא משנה, זה לא נושא הדיון.

גלעד ארדן: אם נעשה סקר מקיף שיכלול אלפי אנשים ונמצא שיש ביקוש של עולים ושל חילונים, אז תסכים?

גלעד ארדן: הרי זה לא הטיעון שלך.

גלעד ארדן: לך לא חשוב הביקוש או ההיצע של התחבורה הציבורית בשבתות.

גלעד ארדן: אם יהיה ביקוש אתה תתמוך?

רן כהן: אתה נגד גם אם יש ביקוש עצום, אז תגיד.

משה גפני: מה אתם רוצים, שאגיד לכם שאתם בעד גם אם אין ביקוש?

גלעד ארדן: אני לא בעד אם אין ביקוש.

משה גפני: אבל אין ביקוש.

רן כהן: אני בעד גם אם אין ביקוש, אני אומר בגלוי.

משה גפני: נכון.

משה גפני: אז מה אתה אומר לי מה אני חושב?

רן כהן: שאלתי ולא אמרתי.

משה גפני: אני אומר חד-משמעית, אמרתי ואני לא רוצה לחזור על דברי חבריי, אופיה היהודי והדמוקרטי של המדינה מתבטא בדברים מסוימים מאוד, שהולכים ויורדים מסדר היום לצערי הרב, בפרהסיה של רשות הרבים.

משה גפני: אני לא מעלה את הטיעון הזה, אמרו את זה חבריי ואני מסכים איתם.

משה גפני: אתה יודע מה, אני לא מתנצל על כך שאני דתי.

משה גפני: כן, אני מקיים את מצוות התורה ואני חושב שמדינת ישראל איננה מדינת הלכה, אבל צריך שיהיו בה סממנים יהודים.

גלעד ארדן: אין על כך מחלוקת.

משה גפני: הצגתי טיעונים אחרים שקשורים רק בעקיפין או במישרין, אבל הם לא הנושאים הדתיים.

משה גפני: אל"ף, לא היה כאן לחץ פוליטי.

משה גפני: זה עניין כלכלי.

משה גפני: משרד התחבורה לא עושה את תפקידו בשום דבר, ובוודאי לא בזה.

משה גפני: פתאום משרד התחבורה התעורר.

משה גפני: כאשר התקיים כאן דיון בוועדת הכלכלה ראינו את המעורבות של משרד התחבורה בשירות לאזרח, כיצד עמד מנגד.

משה גפני: זה משרד של כישלון טוטלי.

משה גפני: אז עכשיו הוא התעורר?

משה גפני: חברת "דן" אמרה שבשל טעמים כלכליים היא לא רוצה להפעיל את הקווים בשבת אז הוא התעורר.

משה גפני: משרד התחבורה לא מסוגל להתמודד עם משרד האוצר, לא מסוגל להתמודד כרגולטור בשום בעיה בתחבורה הציבורית, והוא מודה בכך דרך אגב.

משה גפני: אז עכשיו הוא נזכר?

משה גפני: כאן הוא קיים?

משה גפני: אם נקבל את הגישה הזאת, שמבחינה כלכלית התחבורה הציבורית בשבת לא מרוויחה, ונכריח עובדים לעבוד בשבת, ואנחנו הדתיים נרים ידיים ונגיד שנכנענו – חבר הכנסת רן כהן צודק, מרצ צודקת, הרמנו ידיים, לא רוצים ליצור שנאה, תעשו כל שברצונכם לעשות, המדינה שלכם, שתהיה חילונית לגמרי, שייסעו בשבת.

משה גפני: אתם לא יודעים מה אתם עושים לחברה, אין לכם מושג.

משה גפני: אתם הופכים את החברה הזאת לחברה מתחת לכל ביקורת מבחינה חברתית.

משה גפני: אדם לא יישב עם המשפחה שלו.

משה גפני: מי כן יישב עם המשפחה שלו?

משה גפני: הבעלים של החברה, שיעסיקו את העבדים האלה 7 ימים בשבוע.

משה גפני: אילולא היינו כאן – ואני חושב להציע לחבריי: בואו ניעלם ואז תראו את מרצ נלחמת על זכויות העובדים.

משה גפני: למה עכשיו היא בעד התחבורה הציבורית בשבת?

משה גפני: כי לפני זכויות העובדים האג'נדה שלה להילחם נגד הדת.

משה גפני: אם נוריד את הנושא של הדת הם יילחמו נגד הפעלת תחבורה ציבורית בשבת.

רן כהן: אנחנו לא נלחמים נגד הדת.

דוד קשני: ולא נלחמים בדתיים?

גלעד ארדן: לפני המלחמה בדת יש עוד כמה עניינים עם הפלסטינים שמעניינים אותם.

גלעד ארדן: אני רוצה לשמוע קודם כול את אנשי חברת "דן".

גלעד ארדן: איך אתם רואים את הנושא?

גלעד ארדן: מדוע נתקבלה ההחלטה?

גלעד ארדן: מדוע היא שונתה?

גלעד ארדן: אנשי משרד התחבורה ידברו אחר-כך אך קודם כול נשמע אתכם.

מצליח קזיס: קודם כול, כפי שנאמר כאן העניין הוא נטו מקצועי כלכלי.

גלעד ארדן: על אילו קווים מדובר?

מצליח קזיס: מדובר על 14 קווים מתוך 37 קווים שאנחנו מפעילים במוצאי שבת.

גלעד ארדן: לפני כמה שנים התחלתם להפעיל אותם לפני צאת השבת?

מצליח קזיס: אני לא זוכר כבר.

גלעד ארדן: בוועדה זה לא מבחן זיכרון.

גלעד ארדן: לקראת דיון בוועדה עליך להתעדכן בנתונים כי אתה מייצג את "דן" כאן.

מצליח קזיס: כך זה פועל שנים רבות.

מצליח קזיס: אינני זוכר מתי זה התחיל, אולי אפילו לפני שנכנסתי ל"דן".

רן כהן: כמה שנים אתה עובד ב"דן"?

מצליח קזיס: 28 שנים.

גלעד ארדן: באיזו שעה התחילו לפעול הקווים?

מצליח קזיס: חלקם פועלים שעה לפני צאת השבת וחלקם שעתיים לפני צאת השבת.

מצליח קזיס: מדובר ב-14 קווים.

גלעד ארדן: אני מניח שזה בדרך כלל בשעות הקיץ כי הם מתחילים לפעול אחר-הצהרים וכאשר השבת יוצאת בסביבות 8 בערב או יותר מקדימים את יציאת האוטובוסים.

מצליח קזיס: בדקנו את היעילות כלכלית, שלחתי אנשים לספור את הנוסעים וראינו שברוב האוטובוסים נוסעים 2-3 נוסעים, זה הכול, אז כלכלית לא משתלם לנו לנסוע לפני צאת השבת.

מצליח קזיס: וגם במוצאי שבת, פרט לקווים 400 ו-402 של הדתיים, ששם אנו מתגברים, ברוב הקווים התפוסה קטנה, אין צרכנים לקווים האלה.

מצליח קזיס: בקיץ שעבר פתחתי קווים לא פחות חשובים, שיש להם משמעות לחיי אדם, קווי לילה שנותנים שירות לכל הברים בתל-אביב, אבל אין בהם נוסעים.

מצליח קזיס: יש לי ילדים גדולים בני 18-19 ואני אומר להם: תסעו בתחבורה הציבורית, אך אף אחד לא רוצה לנסוע.

מצליח קזיס: אם היו נוסעים היינו מפעילים את הקווים, אבל אין נוסעים.

מצליח קזיס: בדקנו את זה כלכלית, עשינו ספירות נוסעים.

מצליח קזיס: אף אחד לא רוצה לנסוע אז חבל להפעיל את זה.

מצליח קזיס: זה עולה לנו הרבה כסף.

משה גפני: מבחינה חוקית איך הפעלתם את זה?

מצליח קזיס: כך קיבלתי את זה.

משה גפני: יש לכם היתר לעבודה בשבת?

צביקה רוזנצוויג: משרד התחבורה לא יכול לאשר את הדברים האלה.

מצליח קזיס: אז איך הוא אישר?

מצליח קזיס: הוא לא יודע?

מצליח קזיס: הוא מגלגל עיניים ואומר שאינו יודע?

צביקה רוזנצוויג: תיכף אסביר כאשר יגיע תורי.

צביקה רוזנצוויג: משרד התחבורה לא יכול לאשר העסקת עובדים יהודים בשבת.

מצליח קזיס: אבל כבר שנים הם עובדים כך.

משה גפני: הם עוברים על החוק ואף אחד לא ידע על כך.

אופיר קרני: קודם כול, נאמר כאן, אבל חשוב להדגיש שוב, השיקולים של החברה כחברה עסקית לכל דבר ועניין הם שיקולים כלכליים.

גלעד ארדן: אתם לא מקבלים שום סובסידיה מן המדינה?

אופיר קרני: אגע בזה.

אופיר קרני: תחת הסדרי הסובסידיה שמתקיימים אחת לכמה שנים עם הממשלה אנחנו מקיימים מערכת כלכלית עסקית שבוחנת כל פעילות ופעילות מעת לעת ומנסה להפעיל את התחבורה הציבורית בצורה היעילה ביותר והכלכלית ביותר.

גלעד ארדן: מה היה גובה הסובסידיה ל"דן" בשנת 2007?

גלעד ארדן: אני מבקש לדעת את סדר הגודל.

אופיר קרני: זה דבר מורכב, מן הסתם, והמספרים כאן רק יבלבלו.

דוד טל: כל מספר יהיה נכון.

דוד טל: 200 מיליון, 300 מיליון, 400 מיליון – הכול יהיה נכון.

אופיר קרני: יש סובסידיה להנחות, יש סובסידיה להצטיידות של אוטובוסים.

אופיר קרני: לא ניכנס לזה כי זה באמת לא נושא הדיון.

גלעד ארדן: כאשר אתה מסכם את סך התמיכה מן המדינה, בכמה זה מסתכם?

אופיר קרני: התמיכה משמעותית, וגם הפעילות משמעותית.

אופיר קרני: תיכף אכנס לעניין הזה מזווית שונה.

אופיר קרני: הביקושים לתחבורה ציבורית בשבת מן הסתם נמוכים מאוד.

אופיר קרני: במהלך השבוע עיקר הפעילות של התחבורה הציבורית בשעות שהיא משרתת את הציבור למוקדי העבודה ולמוקדי השירות הממלכתיים והממשלתיים ומן הסתם בשבת רוב המוקדים האלה אינם פעילים ולכן הביקושים לשירות הזה נמוכים עד מאוד.

רן כהן: בכל 14 הקווים?

אופיר קרני: כן, בוודאי.

אופיר קרני: זה מאפיין את הפעילות הכוללת של התחבורה הציבורית.

גלעד ארדן: אבל הקו לא יוצא באותה תדירות כמו בימי חול.

גלעד ארדן: הרי אם ביום חול יוצא אוטובוס כל רבע שעה הרי בשבת התדירות נמוכה יותר.

אופיר קרני: בשבת גם כאשר הקו יוצא בתדירות של אחת ל-45 דקות, נאמר כאן וכך נמצא בספירות שלנו היו 2-3 נוסעים בקווים, ואני לא צריך להסביר כאן מה המשמעות הכלכלית של הפעלת מערך שלם של אוטובוסים בשעות האלה.

אופיר קרני: דובר כאן גם על עלות עבודה גבוהה יותר, אבל גם אם היתה עלות ממוצעת הביקושים כל-כך נמוכים ברמות כל-כך לא פרופורציוניות שזה באמת זועק לשמיים.

דוד טל: חבר הכנסת רן כהן, שוכנעת?

רן כהן: לא.

גלעד ארדן: חברים, שמענו את עצמנו, בואו נשמע גם אותם.

גלעד ארדן: תודה.

אופיר קרני: אשכנע אותך בטיעון נוסף.

אופיר קרני: אנסה להציג אינדיקציה נוספת שתסביר עד כמה הביקושים לתחבורה הציבורית נמוכים.

אופיר קרני: בשבתות פועלות מוניות שירות.

אופיר קרני: אם אני לא טועה, מוניות שירות לא כפופות לרגולציה של משרד התחבורה מבחינת שעות הפעילות בשבת.

אופיר קרני: ניתן לראות גם בפעילות של מוניות השירות, באותם קווים שאנחנו פועלים בהם באוטובוסים, דלילוּת שלא רואים בשעות הפעילות הרגילות.

אופיר קרני: גם מוניות השירות פועלות בדלילוּת רבה וניתן לראות שאין בהן תפוסה מלאה, כלומר אין ביקושים.

אופיר קרני: לא צריך לבצע ניסוי כפי שהציעו כאן ולהפעיל אוטובוסים במהלך כל השבת כדי לראות אם יש ביקושים.

אופיר קרני: פשוט אין ביקושים.

אופיר קרני: היום הלכה למעשה אנחנו יכולים לראות את זה באמצעות אותן מוניות שירות.

אופיר קרני: אנחנו פועלים בצורה הכלכלית הטובה ביותר, כמובן בהנחיית משרד התחבורה מאחר ואנחנו אמורים, גם מתוקף הסובסידיה שאנחנו מקבלים, לתת שירות לציבור גם במקומות שהם לא כלכליים גרידא, אבל יש מידתיות.

אופיר קרני: אם בשעות הלילה המאוחרות יותר אנו נוסעים למרות שהאוטובוסים אינם מלאים, אבל יש מספר סביר של נוסעים – בסדר, אנחנו סופגים את ההפסדים ומקבלים תמיכה כלשהי מן הממשלה.

רן כהן: אבל מה סביר?

רן כהן: שהפסקתם את ההסעה לתל-השומר בשעה היעודה שהיתה קודם?

רן כהן: למה?

אופיר קרני: אני לא נכנס כרגע לקו ספציפי כזה או אחר.

אופיר קרני: אני מנסה להמחיש את העיקרון, איפה המידתיות.

גלעד ארדן: את העיקרון הבנו כבר.

גלעד ארדן: עכשיו בואו נדבר על הפרטים.

גלעד ארדן: למה לקח לכם כל-כך הרבה שנים להבין שהקווים האלה לא רווחיים?

אופיר קרני: כפי שאמרתי, אנחנו בוחנים את עצמנו מעת לעת על כל קווי השירות, בכל שעות היממה, בכל ימות השבוע.

גלעד ארדן: היתה צניחה במספר הנוסעים בשנה האחרונה?

מצליח קזיס: בחלק מעונות השנה יש יותר נוסעים ואנחנו בודקים.

מצליח קזיס: ראינו להפתעתנו שבשנים האחרונות אין נוסעים בקווים הללו בשבתות.

רן כהן: אדוני היושב-ראש, למיטב ידיעתי בשנה האחרונה היתה דווקא עלייה במספר הנוסעים ולא ירידה.

משה גפני: אני לא מבין את הוויכוח שלכם.

גלעד ארדן: חבר הכנסת גפני, אתה אולי לא מכיר אבל אני לא מתווכח איתם אלא שואל שאלות.

משה גפני: הם מציגים את העובדות.

גלעד ארדן: לא קיבלתי תשובה.

גלעד ארדן: למה דווקא השנה החליטו כך?

גלעד ארדן: מה קרה במשך 10 שנים?

רן כהן: אילו הייתם אומרים שמתוך 14 קווים שלושה לא רווחיים הייתי מבין, אבל כל 14 הקווים לא רווחיים?

מצליח קזיס: אם משפחה אחת נוסעת היא יכולה לקחת מונית שירות.

אופיר קרני: השאלה מדוע ביצענו את זה השנה יכולה היתה להישאל הרי בכל נקודת זמן שבה היינו מבצעים את זה.

אופיר קרני: הרי אם היינו עושים את זה לפני 5 שנים היית שואל למה השנה.

גלעד ארדן: אני לא הייתי כאן ועכשיו אני שואל.

אופיר קרני: כשאנו מבצעים מעת לעת בדיקות של כל קווי השירות, איפה ניתן להתייעל, איפה ניתן להעלות את רמת הרווחיות שלנו, תמיד מגיעים בנקודת זמן מסוימת לאותה פינה שעד לאותה נקודת זמן לא הגענו אליה.

גלעד ארדן: אדוני ממשרד התחבורה, איך אתם רואים את הנושא?

גבי נבון: קודם כול, לי באופן אישי קשה מאוד לדבר על זה, להיות בעד תחבורה ציבורית בשבת, כאדם שומר מצוות.

משה גפני: רק רגע, סליחה מר נבון.

משה גפני: רציתי לשאול את אנשי חברת "דן", יש לכם יועץ משפטי בחברה?

אופיר קרני: כן, מן הסתם.

גלעד ארדן: בקיצור, הוא רוצה לשאול האם כאשר הפעלתם את הקווים היה לכם היתר ממשרד התחבורה.

רן כהן: האם הוגשה תלונה למשטרה נגד חברת "דן" בגין נסיעה בשבת?

משה גפני: משרד התחבורה עם כל הכבוד לא עומד מעל החוק.

גלעד ארדן: החוק מאפשר להם להתיר נסיעה בשבת.

גלעד ארדן: אתם מתעלמים מזה כל הזמן.

גלעד ארדן: משרד התחבורה קיבל סמכות לקבוע שקו מסוים חיוני.

משה גפני: אני שואל את חברת "דן" האם היועץ המשפטי שלכם בדק כיצד אתם מעסיקים גם היום עובדים יהודים בשבת?

משה גפני: הוא בדק שזה נכון מבחינה חוקית?

משה גפני: זאת השאלה.

משה גפני: ייתכן שלא בדק.

אופיר קרני: מאחר ואנחנו חברה שומרת חוק חזקה עלינו שאנחנו פועלים לפי החוק.

משה גפני: אין חזקה.

משה גפני: גם חזקה על ראש הממשלה שהוא שומר חוק.

משה גפני: החזקות כאן מזמן התבטלו.

רן כהן: על התוספת שלך אני מוחה.

משה גפני: יש לכם אישור או לא?

ניסן סלומינסקי: האם יש לכם אישור ממשרד התחבורה בהתאם לחוק?

משה גפני: משרד התחבורה לא יכול לתת להם אישור.

משה גפני: הם צריכים לקבל אישור מן הממונה על חוק שעות עבודה ומנוחה במשרד התעשייה, המסחר והתעסוקה.

משה גפני: בבקשה, שיגיד האם נתן אישור לעובדים יהודים לעבוד בשבת.

מצליח קזיס: אנחנו עובדים על-פי רישיון קווים שמשרד התחבורה מנפק לנו.

משה גפני: היועץ המשפטי שלכם בחן את זה?

מצליח קזיס: כל הזמן.

רן כהן: חבר הכנסת גפני ישר הולך למשטרה.

גלעד ארדן: חבר הכנסת גפני, אשמח אם תרשה לי לנהל את הדיון.

גלעד ארדן: מר רוזנצוויג, אתה אחראי על אכיפת חוק שעות עבודה ומנוחה?

צביקה רוזנצוויג: לא, אדוני.

צביקה רוזנצוויג: אני הממונה על חוק שעות עבודה ומנוחה.

צביקה רוזנצוויג: יש שני גופים כרגע.

צביקה רוזנצוויג: אני הרגולטור, ומי שממונה על האכיפה הוא גוף אכיפה.

גלעד ארדן: רק שאלת הבהרה כדי להבין את החוק.

גלעד ארדן: כאשר התקנה קובעת שמשרד התחבורה יכול לתת רישיון להפעלת אוטובוס ציבורי בשבת, אני מניח שהסמכות הזאת שמופיעה בתקנות ניתנה גם מכוח חקיקה ראשית.

גלעד ארדן: איך זה מתיישב עם חוק שעות עבודה ומנוחה, כאשר אתה אומר שאתה צריך להתיר את העבודה שם?

צביקה רוזנצוויג: אתה רוצה שאתייחס ספציפית או כללית?

צביקה רוזנצוויג: אגיד לך מדוע אני שואל את השאלה.

צביקה רוזנצוויג: יש משרדי ממשלה רבים שנותנים כל מיני רישיונות וזיכיונות ומחייבים כל מיני גופים לעבוד 24 שעות ביממה 7 ימים בשבוע.

צביקה רוזנצוויג: זה בניגוד לחוק שעות עבודה ומנוחה.

גלעד ארדן: אבל כרגע קראתי לך את החוק אז תתייחס ספציפית לסמכות משרד התחבורה להתיר לחברה ציבורית לפעול בשבת.

צביקה רוזנצוויג: משרד התחבורה לא רשאי להתיר לאף חברה להעסיק עובדים יהודים בשבת.

צביקה רוזנצוויג: הסמכות היחידה במדינת ישראל להתיר העסקת עובדים יהודים ביום המנוחה השבועית נמצאת בידי, והואצלה לי על-ידי שר התעשייה, המסחר והתעסוקה.

גלעד ארדן: האם אי פעם הוגשה לכם בקשה ממשרד התחבורה להתיר - - -

צביקה רוזנצוויג: לא ממשרד התחבורה ולא מחברת "דן".

גלעד ארדן: וגם לא מחברת "אגד" בחיפה למשל?

צביקה רוזנצוויג: ממש לא.

גלעד ארדן: אז למה אתה יושב כאן ולא מתקשר מייד שיסגרו את התחבורה הציבורית בחיפה?

גלעד ארדן: אתם לא יודעים שבחיפה נוסעים באוטובוסים בשבתות כבר 200 שנים?

23632: שם האוטובוסים מופעלים על-ידי בני מיעוטים.

משה גפני: תפנה לשר התעשייה, המסחר והתעסוקה.

משה גפני: מה אתה רוצה ממנו?

גלעד ארדן: הוא שאל אותי אם אני רוצה תשובה ספציפית או תשובה כללית.

גלעד ארדן: עכשיו אני רוצה תשובה כללית.

גלעד ארדן: אי אפשר לענות רק על מה שנוח.

משה גפני: משרד התחבורה וחברת "דן" לא ממלאים אחר החוק.

קריאה: וגם משרד התעשייה, המסחר והתעסוקה.

משה גפני: כולם.

משה גפני: ואחרי כן פלא שאנשים כאן

משה גפני: מקבלים מעטפות ...

קריאה: משרד התעשייה, המסחר והתעסוקה יודע את זה, וגם מקבל דברים שאני אישית לא מקבל.

רן כהן: אבל למה אתם עוצמים עיניים אם יש בעיה?

רן כהן: אתם לא יודעים שאוטובוס לא יכול לנסוע בלי נהג?

צביקה רוזנצוויג: דרך אגב אני נחשפתי לסיפור מהעיתונות בדיוק כמו כולם.

צביקה רוזנצוויג: היות והתחבורה הופסקה – הופסקה, אבל בעקבות הישיבה כאן, ואני מבין שיהיה לה המשך, אני מתכוון היום לשלוח מכתב לאגף האכיפה ולהורות להם לאכוף על חברת "דן" ועל חברות תחבורה אחרות הפסקת העסקת עובדים יהודים ביום המנוחה השבועי ללא היתר, נקודה.

צביקה רוזנצוויג: זה תפקידי.

גלעד ארדן: באנו לעזור לתל-אביב ודפקנו את חיפה.

רן כהן: או שיעבדו רק ערבים.

צביקה רוזנצוויג: אם יעבדו ערבים אני לא יכול לעשות כלום.

צביקה רוזנצוויג: אני לא עובד באף מפלגה.

צביקה רוזנצוויג: אני אמור לשמור על החוק, נקודה.

גלעד ארדן: אתה מסכים אתי שיש כאן סתירה כלשהי בין שני חוקים, כי המחוקק לא חשב שהאוטובוסים נוסעים לבד וגם לא קבע "ובלבד שהנהגים לא בני דת משה וישראל".

ניסן סלומינסקי: יש כאן שני אלמנטים שונים, שתי נקודות בחינה.

ניסן סלומינסקי: בוחנים את הנושא הזה גם מבחינת התקנה על נסיעה בשבת או אי נסיעה, ושם משרד התחבורה יכול להחליט שזה חיוני, אך יש נקודת בחינה אחרת של העסקת יהודים, שלא קשורה לאותה שאלה.

רן כהן: חברת "דן" היתה צריכה לפנות ולבקש אישור.

גלעד ארדן: יש שתי אפשרויות: או שמשרד התחבורה לא יודע את החוק כי מעולם לא הגיש בקשה למשרד התעשייה, המסחר והתעסוקה על קווי תחבורה ציבורית, או שבמשרד התעשייה, המסחר והתעסוקה לא יודעים את החוק, אבל מישהו כאן מפרש את החוק לא נכון.

משה גפני: למה אתה אומר את זה?

משה גפני: מר רוזנצוייג עונה תשובות ברורות מאוד.

גלעד ארדן: חכה, עוד לא שמעת את נציג משרד התחבורה.

גלעד ארדן: אתה מסכים אתי שיש סתירה?

משה גפני: ממש לא.

משה גפני: אחרי שמשרד התחבורה נתן לחברת "דן" אישור היה עליה לפנות למשרד התעשייה, המסחר והתעסוקה.

גלעד ארדן: תבין כאשר הדיון יתקדם.

גלעד ארדן: אמרת שהידרדרת קצת, אז תבין למה אני מתכוון עוד מעט.

קריאה: אבל הוא חזר בינתיים בתשובה בשעה האחרונה.

רן כהן: הוא התחזק ...

משה גפני: זה אחד הדיונים המעניינים ביותר בכנסת.

ניסן סלומינסקי: יש כאן העלמת עין.

גלעד ארדן: קודם כול אני שמח שמשרד התעשייה, המסחר והתעסוקה גילה היום שיש תחבורה ציבורית בחיפה בשבתות.

גלעד ארדן: זה חשוב.

צביקה רוזנצוויג: אמרתי בתחילת דבריי, יש עוד משרדי ממשלה שמטילים - - -

גלעד ארדן: אבל אנחנו לא רוצים לשמוע עליהם היום.

גלעד ארדן: אנחנו רוצים לפתור את הבעיה הנקודתית הזאת בין משרד התחבורה למשרד התעשייה, המסחר והתעסוקה.

צביקה רוזנצוויג: אני מבקש לומר לא כבעל תפקיד במשרד התעשייה, המסחר והתעסוקה אלא כאזרח.

גלעד ארדן: לא, כאזרח אין לך כאן רשות דיבור.

גלעד ארדן: סיימת?

צביקה רוזנצוויג: סיימתי.

משה גפני: תאמין לי, דיברת היום כמו מיליון אזרחים.

גלעד ארדן: בבקשה, משרד התחבורה.

גבי נבון: כחובש כיפה קשה לי להתייחס לנושא הזה.

גלעד ארדן: אז תדבר בתור נציג משרד התחבורה, לא כאזרח ולא כחובש כיפה.

גבי נבון: הסדרת נושא הפעלת תחבורה ציבורית בשבת נעשתה בשנת 1991.

גלעד ארדן: כאשר שר התחבורה היה מר קצב.

גבי נבון: לא הייתי אז במשרד.

לאה ורון: זה כתוב בסטנוגרמה של המליאה: "בשנת 1992 הוקם בהנחיית מר משה קצב, שר התחבורה דאז, צוות עבודה לעיגון הסטטוס קוו בעניין הפעלת התחבורה הציבורית ...".

גלעד ארדן: זאת תשובת שר המשפטים במליאה.

גבי נבון: שם נקבעו 5 הקריטריונים שצוינו קודם לגבי הפעלת התחבורה הציבורית בשבת.

גבי נבון: באותה ועדה ישבו נציגי כל הזרמים והיא קבעה את התקנות וקריטריונים להפעלת קווי שירות תחבורה ציבורית בשבת.

גבי נבון: באותה ועדה קבעו רשימה של קווים של "אגד" ושל "דן", שהיו אז שני המפעילים הגדולים, באילו קווי אוטובוסים מותר לנסוע לפני צאת השבת.

גלעד ארדן: התקנתם גם את תקנות התעבורה מכוח פקודת התעבורה.

גלעד ארדן: האם נתתם דעתכם לכך, או יש כאן סעיף הקובע "על אף האמור בכל דין"?

גלעד ארדן: יש כאן הרי סתירה בין הסמכות שלכם לאפשר לאוטובוס ציבורי לפעול בימי מנוחה ובין חוק שעות עבודה ומנוחה שאוסר להעסיק אנשים בניגוד לדתם בשעות מנוחה.

גלעד ארדן: איך אתם מפרשים את הסתירה הזאת?

גבי נבון: לא אפרש את הסתירה.

גבי נבון: אומר רק דבר אחד, אני נותן רישיון להפעלת קווים.

גבי נבון: אם מפעילים אותם עובדים יהודים או לא יהודים בימי שבת ומנוחה – את זה כבר החברה עושה.

גלעד ארדן: מדבריך אני מבין שהחברה אמורה, אם רוצה להעסיק יהודים בשבת, לפנות, כפי שאמר מר צביקה רוזנצוויג, ולבקש אישור.

גלעד ארדן: אז אין סתירה.

משה גפני: אני יודע שאין סתירה.

משה גפני: שאלתי רק אם יש להם יועץ משפטי כי יועץ משפטי היה אומר שעליהם לפנות למר רוזנצוויג, אך הם לא פנו.

גלעד ארדן: אם היה לי הניסיון שלך הייתי מבין את זה קודם, אבל לקח לי קצת יותר זמן.

גלעד ארדן: בסוף הבנתי.

אופיר קרני: משרד התחבורה לא ממליץ, אלא מנחה את חברות התחבורה הציבורית באמצעות רישיונות מתי ואיפה לנסוע.

אופיר קרני: לכן כאשר משרד התחבורה מנחה את החברה להפעיל קו מסוים בשעה מסוימת ביום מסוים אין לי הפריבילגיה להחליט - - -

גלעד ארדן: סליחה, הוא לא יכול להנחות אותך לנסוע במהירות 150 קמ"ש כאשר החוק אוסר לנסוע מעל 90 קמ"ש.

רן כהן: עדיין נכון מה שאמר היושב-ראש.

רן כהן: במצב הזה עליכם לפנות למשרד התעשייה, המסחר והתעסוקה ולקבל היתר לנהגים.

משה גפני: העניין פשוט מאוד: אם אין לכם היתר ממשרד התעשייה, המסחר והתעסוקה משרד התחבורה לא יכול להורות לכם לנסוע במהירות 150 קמ"ש, כמו בדוגמה של חבר הכנסת ארדן.

אופיר קרני: ייתכן שמשרד התחבורה לא רשאי להנחות אותנו לנסוע באותם קווים.

משה גפני: משרד התחבורה נותן לכם את ההנחיה הזאת, שגם היא לא חוקית לפי דעתי, וגם לו יש יועץ משפטי, אבל עליך לפנות למשרד התעשייה, המסחר והתעסוקה.

ניסן סלומינסקי: יש שתי בחינות של נושא השבת:

ניסן סלומינסקי: האם יהודים יכולים לעבוד בשבת, והאם זה קו מיוחד.

ניסן סלומינסקי: הוא בוחן מבחינה אחת והם בוחנים מבחינה שנייה.

גלעד ארדן: בקיצור, צריך כאן שני שרים כדי לנסוע בשבת.

משה גפני: לכן מחזיקים יועץ משפטי.

גבי נבון: הוועדה שדיברנו עליה ישבה על המדוכה.

גלעד ארדן: עכשיו הבנתי למה ש"ס שהיא מפלגה חברתית רוצה תמיד את תיק התעשייה, המסחר והתעסוקה.

משה גפני: היא לא רוצה אותו תמיד.

משה גפני: נתנו לה את זה שלא לרצונה.

משה גפני: היא רצתה את תיק הפנים ופשוט לא נתנו לה.

ניסן סלומינסקי: סלח לי, היא רצתה את תיק האוצר ונתנו לה בסוף את תיק התעשייה, המסחר והתעסוקה.

גבי נבון: בוועדה קבעו על-פי הקריטריונים הללו את רשימת הקווים שמותר להתחיל פעילותם לפני צאת השבת ורשימת הקווים שמותר להפעיל רק לאחר צאת השבת.

גבי נבון: הקווים האלה פשוט נתקבעו בתוך הרשימה.

גבי נבון: אותם הקווים קיבלו רישיונות להפעלה לפני צאת השבת והם פועלים עד היום.

גלעד ארדן: מתי הם קיבלו, בעקבות העבודה שדנה בנושא בשנת 1992?

גבי נבון: בעקבות עבודת הוועדה.

גבי נבון: הקווים האלה עובדים עד היום, אלא אם כן קו אחד בוטל בימי חול ולא פועל גם בשבתות.

רן כהן: אבל היום האוטובוס יוצא שעה מאוחר יותר.

רן כהן: אם נשווה את מועד יציאת האוטובוסים במאי 2007 לעומת מאי 2008 נראה שב-2008 הם יוצאים שעה מאוחר יותר.

גיל ויטמן: בכל מקרה לפני צאת השבת.

רן כהן: לפני צאת השבת, אבל מאוחר יותר.

רן כהן: זה בעקבות הוראה של שר התחבורה?

גלעד ארדן: לא הוראה.

גלעד ארדן: הוא אומר שב-1992 נתנו היתר לרשימת קווים לפעול בשבת, כולל הקווים האלה.

גבי נבון: יש קווים שמותר להם להפעיל לפני צאת השבת ואכן יוצאים לפני צאת השבת.

גבי נבון: בחיפה למשל בגלל מיעוט נוסעים "אגד" ביקשה בזמנו וצמצמנו את הנסיעות כי לא היו נוסעים.

גבי נבון: "אגד" היתה נוסעת שם באוטובוסים ריקים.

לאה ורון: כלומר חברת "אגד" פנתה אליכם בבקשה.

לאה ורון: כך עשתה גם חברת "דן" עכשיו?

גבי נבון: לא.

גבי נבון: בחיפה בחנו את הנושא הזה וצמצמנו נסיעות.

גבי נבון: במקרה שלפנינו חברת "דן" לא פנתה אלינו לבקש לבטל את הנסיעות בשבת.

גבי נבון: אילו "דן" היתה פונה אלינו בצורה מסודרת היינו בוחנים כל אחד מן הקווים כפי שצריך.

יצחק אהרונוביץ': אם מחר תגיע אליכם פנייה, מה תעשו?

דוד טל: אני מבקש ממך לבחון את הקווים האלה.

גבי נבון: כל קו שייפנו בגינו, נבחן.

ניסן סלומינסקי: האם היתה עד כה פנייה?

גבי נבון: היתה פנייה של "דן", שנמצאת על שולחננו ועדיין לא בחנו אותה כי ידענו שנכנסים עכשיו לדיון פוליטי בכנסת.

גבי נבון: בינתיים זה נמצא אצלנו ואנחנו נבחן את הפנייה.

גבי נבון: אני באופן אישי לא בדקתי.

דוד טל: הדיון בכנסת לא רלוונטי לעבודתכם.

ניסן סלומינסקי: אתם נותנים אישור לפי פוליטיקה?

ניסן סלומינסקי: עליך לבדוק אם נוסעים שם 20 אנשים או אדם אחד.

משה גפני: הם ביקשו ואתה צריך לבדוק את בקשתם.

משה גפני: במה רלוונטי מה שאנחנו מדברים כאן?

משה גפני: במה ההחלטה שלך קשורה לפוליטיקה?

גבי נבון: המכתב הזה הועבר אליי לאחרונה ונמצא אצלי כרגע.

גבי נבון: פרט לכך, ברשימה של "דן" יש 3-4 קווים שעוד מעט לא יופעלו כבר על-ידם.

גלעד ארדן: תרשה לי לנסח את דבריך בצורה מסודרת.

גלעד ארדן: אתה אומר שהם הפסיקו חד-צדדית את פעולת הקווים בלי לבקש מכם את ההפסקה ולכן אמרת להם שימשיכו להפעיל את הקווים, שיגישו בקשה מסודרת, אתה תבחן אותה ותאמר אם אתה מאשר להפסיק את הפעלת הקווים בשבת לאור הביקוש הנמוך.

גבי נבון: הבקשה הועברה אלינו ונמצאת על שולחני.

יצחק אהרונוביץ': כמה זמן תיקח הבחינה?

דוד טל: עוד הוסיף ואמר שלא בדק את זה בשל הדיון בוועדת הכלכלה.

דוד טל: כיצד זה רלוונטי?

דוד טל: העבודה שלך בערוץ אחד והעבודה שלנו בערוץ אחר.

ניסן סלומינסקי: עד הערב תוכל לבדוק את זה?

גבי נבון: לא.

גבי נבון: חברת "דן" הגישה בקשה, העבירה רשימה עם מספרי נוסעים.

גבי נבון: עלינו לבחון אותה.

יצחק אהרונוביץ': כמה זמן זה ייקח?

גבי נבון: אני לא יכול לדעת.

גלעד ארדן: אבל זה לא משנה כי מר רוזנצוויג יבטל את זה במילא.

גלעד ארדן: הנהגים שלכם בקווים האלה יהודים?

גלעד ארדן: כל שאתם צריכים לעשות זה לדאוג שיעבדו בקווים הללו רק יהודים ואז הוא יעזור לכם לבטל את הקווים.

שמואל הלפרט: האם נכון שמשרד התחבורה דרש להפעיל את הקווים הללו?

גבי נבון: הקווים האלה עבדו במשך כל השנים בשבת.

גבי נבון: אמרתי: אתם לא יכולים להפסיק אותם חד-צדדית, אלא עליכם לבקש אישור מאתנו להפסיק, ובינתיים תמשיכו להפעיל אותם עד שאנחנו נבחן את הבקשה.

ניסן סלומינסקי: הבעיה שהוא לא קיים בדיקה בגלל הדיון בוועדת הכלכלה, הוא חיכה עם הבדיקה שלו.

בועז כבל: אני מן ההסתדרות.

בועז כבל: אני לא נכנס לוויכוח אם זה כלכלי או עניין של שבירת הסטטוס קוו.

בועז כבל: כהסתדרות אנחנו מבקשים, בגלל שאנחנו הארגון המייצג הגדול ביותר, שההחלטה של חברת "דן" לא תהיה חד-צדדית, בשל סיבה אחת.

בועז כבל: כעיקרון אין לנו בעיה שתהיה הפסקה של עבודה בשבת, אבל אנחנו רוצים לבדוק את הנושא הזה.

בועז כבל: ייתכן שהעובדים אכן לא רוצים לעבוד בשבת.

בועז כבל: אנחנו רוצים לבדוק את זה.

בועז כבל: מעבר לזה, אנחנו במגע עם מנכ"ל חברת "דן" על כמה נושאים כי יש שם פגיעה בעובדים מבחינת שכר ומבחינת פנסיה, דברים כאלה ואחרים.

בועז כבל: אנחנו מבקשים שההחלטה הזאת לא תהיה חד-צדדית אלא תתקבל תוך כדי משא ומתן.

קריאה: אז הם ימשיכו לעבוד במוצאי שבת.

ניסן סלומינסקי: לא נעשה את המשא ומתן כאן.

ניסן סלומינסקי: יש פתרונות.

בועז כבל: אני אומר דבר אחר.

בועז כבל: אם הם הפסיקו לעבוד, אם יש פגיעה בעובדים בשבת וכיוצא בזה – דיברנו כבר עם המנכ"ל על מתן שעות נוספות ושלא יפגעו בעובדים.

משה גפני: מי זה המנכ"ל?

קריאה: שמואל רפאלי.

ניסן סלומינסקי: בסדר, הם יעשו משא ומתן לשמירה על זכויות העובדים.

ניסן סלומינסקי: זה לא רלוונטי.

בועז כבל: אנחנו מבקשים שלא תתקבל החלטה חד-צדדית עד לגמר המשא ומתן כי כל הנושא הזה מעוגן בהסכם קיבוצי.

שמואל הלפרט: המנכ"ל אמר שהעובדים לא רוצים לעבוד בשבת.

גלעד ארדן: כל עוד לא הסתיים המשא ומתן מה אתה מבקש?

בועז כבל: אני מבקש שלא תתקבל החלטה חד-צדדית על הפסקת הנסיעות בשבת וכיוצא בזה עד שיסתיים המשא המתן עם ההנהלה על זכויות העובדים.

גלעד ארדן: חידשתם את הפעלת הקווים בינתיים לאור בקשת משרד התחבורה?

מצליח קזיס: כן.

גלעד ארדן: אז הקווים עובדים כרגע.

בועז כבל: אני מבקש שלא יקבלו כאן

בועז כבל: החלטה על הפסקה חד-צדדית של פעולת הקווים עד לגמר המשא ומתן עם הנהלת חברת "דן".

ניסן סלומינסקי: אני רוצה להציע, מאחר ושמענו את הדברים והם באמת מדהימים בכמה היבטים, אני סבור שעל הוועדה להחליט שני דברים.

ניסן סלומינסקי: ראשית, לאור דבריו של האחראי על מתן היתרים לעבודה חריגה, מאחר ואין אישור אז כל הנסיעות עליהן מדובר כרגע לא יכולות להתבצע, כלומר העובדים לא רשאים לנסוע בשעות המנוחה כל עוד לא קיבלתם היתר ממר רוזנצוויג.

ניסן סלומינסקי: אתם חייבים לפנות אליו, וכל עוד לא קיבלתם אישור אתם לא נוסעים, נקודה.

מצליח קזיס: מה לעשות במוצאי שבת הקרוב?

ניסן סלומינסקי: אני לא יודע להגיד לך.

אברהם מיכאלי: תקיימו את החוק, את מה שצריך.

ניסן סלומינסקי: תפנה בבקשה לגבי מוצאי שבת הקרוב וייתכן שתקבל אישור בתוך דקה.

ניסן סלומינסקי: אני לא יודע להגיד לך.

ניסן סלומינסקי: אבל כרגע אתם פועלים בניגוד לחוק וזה צריך להפסיק.

גלעד ארדן: אני מציע לכם לדבר עם היועץ המשפטי שלכם.

גלעד ארדן: אנחנו לא היועצים המשפטיים של "דן".

דוד טל: אדוני היושב-ראש, אפשר לבקש שהיועץ המשפטי שלהם יופיע כאן בדיון הבא?

גלעד ארדן: כן.

ניסן סלומינסקי: דבר שני, לבקש מנציג משרד התחבורה שקיבל בקשה מ"דן" לסגירת הקווים האלה ולא קיים דיון כי חיכה לוועדת הכלכלה ולא רצה להיכנס לנושא פוליטי, לקיים את הבדיקה באופן מיידי, ובראייה שלך, בלי קשר להיבט של משרד התעשייה, המסחר והתעסוקה, להחליט אם הם רשאים לסגור את הקווים או לא ולענות להם תשובה מהר ככל האפשר.

גלעד ארדן: תרשו לי להציע סיכום שנראה לי שיהיה מקובל עליכם.

גלעד ארדן: לפעמים אני מכניס את עמדותיי הפרטיות, אבל לא בנושא הזה, בעיקר שאני רואה שאין לי רוב כאן אז אין לי טעם להכניס את עמדותיי הפרטיות.

גלעד ארדן: אני מציע שהחלטת הוועדה תהיה כדלקמן:

גלעד ארדן: כל עוד לא הושגו הסדרים אחרים בהידברות ובהסכמה הוועדה רואה חשיבות לשמירה על הקונצנזוס הקיים ולמניעת כל פגיעה בו.

גלעד ארדן: עד כאן זה בסדר?

שמואל הלפרט: מה הקונצנזוס הקיים?

שמואל הלפרט: שניתן לנסוע בשבת?

גלעד ארדן: הקונצנזוס זה מה שקיים.

גלעד ארדן: עכשיו לא נתחיל לדבר על מה קיים ומה לא קיים.

גלעד ארדן: ידעת שאוטובוסים פועלים בשבתות בחיפה?

דוד טל: אתה יכול לומר שמ-1991 קיים קונצנזוס אחר לגמרי.

דוד טל: אם אתה מתכוון לזה, אני מתנגד.

ניסן סלומינסקי: הקונצנזוס הופר מבלי שידענו.

ניסן סלומינסקי: אם אתה מדבר על ההסכם שהיה - - -

גלעד ארדן: לגבי תל-אביב, שזה הדבר היחיד שלא ידעתם, הוועדה תאמר שאם ההפעלה בתל-אביב מתבצעת בניגוד לחוק הוועדה דורשת שהיא תופסק לאלתר.

גלעד ארדן: כדי לברר את זה הוועדה דורשת שמשרד התחבורה ומשרד התעשייה, המסחר והתעסוקה יעבירו לה בתוך 7 ימים את עמדתם של היועצים המשפטיים ואז הוועדה תתייחס אם צריך לקדם חקיקה, אם צריך להזמין את השרים לבירור הנושא לעומק.

בועז כבל: אבל עוד פעם, יש לי בעיה עם המילה "לאלתר".

קריאה: "לאלתר" זה אחרי שבוע של בדיקות.

קריאה: תן להם קודם כול לגמור את הבדיקות.

גלעד ארדן: משרד התחבורה מתבקש גם להעביר לוועדה בתוך 7 ימים את תוצאות הבדיקות על תפוסת הקווים האלה.

גלעד ארדן: זה מאושר?

גלעד ארדן: כן.

גלעד ארדן: תודה רבה.

גלעד ארדן: הישיבה נעולה.